บลจ.แนะเลี่ยงลงทุนตราสารหนี้
รอ3เดือนดอกเบี้ยขึ้นสูงสุดโรงแรม-สื่อสาร-บันเทิงรุ่ง
11 ส.ค. 2554

รอ3เดือนดอกเบี้ยขึ้นสูงสุดโรงแรม-สื่อสาร-บันเทิงรุ่ง
บลจ. ทำใจนโยบายรัฐบาลใหม่ดันเงินเฟ้อพุ่ง ดอกเบี้ยเพิ่ม แนะเลี่ยงลงตราสารหนี้ “กรุงไทย” ออกกองพันธบัตรชดเชยเงินเฟ้อ
นางวรวรรณ ธาราภูมิ นายกสมาคมบริษัทจัดการลงทุน กล่าวว่า แนวนโยบายของรัฐบาลใหม่ที่เน้นกระตุ้นการบริโภคภายในประเทศ โดยการปรับเพิ่มรายได้ให้กับประชาชนนั้น จะทำให้เกิดปัญหาเงินเฟ้อสูงตามมาอย่างแน่นอน ซึ่งยังต้องจับตาดูว่า ธนาคารแห่งประเทศไทย (ธปท.) จะรับมืออย่างไร ซึ่งคาดการณ์ว่าอาจจะต้องขึ้นดอกเบี้ยนโยบายไปเป็น 3.25-3.5% 
ทั้งนี้ อุตสาหกรรมที่จะได้รับผลดี ได้แก่ พาณิชย์ โรงแรม สื่อสาร บันเทิง และบริษัทหลักทรัพย์ ขณะที่อุตสาหกรรมที่ได้รับผลกระทบในทางลบ ได้แก่ ยานยนต์ อิเล็กทรอ นิกส์ เกษตร ก่อสร้าง และอุตสาห กรรม เนื่องจากต้องใช้แรงงานจำนวนมาก ขณะที่ค่าแรงขั้นต่ำจะปรับเพิ่มขึ้นเป็น 300 บาท
“นโยบายของรัฐบาลใหม่จะเปลี่ยนประเทศไทยค่อนข้างมาก ซึ่งขณะนี้คงยังบอกไม่ได้ว่า อะไรดีหรือไม่ดีคงได้แต่ติงและเตือน” นางวรวรรณ กล่าว
นายศุภกร สุนทรกิจ กรรมการผู้จัดการ บลจ.นครหลวงไทย กล่าวว่า จากนโยบายการกระตุ้นเศรษฐกิจ ของรัฐบาลใหม่ มีปัจจัยที่น่ากังวล คือ ราคาอาหารจะเพิ่มขึ้นในช่วง 3 เดือนข้างหน้า และมีปัญหาด้านเงินเฟ้อต่อเนื่อง ประกอบกับปัญหาความผันผวนของราคาสินค้าโภคภัณฑ์หลังจากสหรัฐอเมริกาจบมาตรการ QE2 ดังนั้นนักลงทุนจะต้องเพิ่มความระมัดระวังและให้ความสำคัญกับการกระจายการลงทุนมากขึ้น
“เงินเฟ้อที่เป็นปัญหาต่อเนื่องทำให้คนหลีกเลี่ยงตราสารหนี้ แต่ถ้าอีก 3 เดือนดอกเบี้ยปรับขึ้นไปสูงสุดแล้ว ถึงจะกลับไปลงทุนได้” นายศุภกร กล่าว
นายวิโรจน์ ตั้งเจริญ รองกรรมการผู้จัดการ บลจ.กรุงไทย กล่าวว่า หลายภาคส่วนกังวลต่อปัญหาเงินเฟ้อ และอาจจะทำให้ดอกเบี้ยปรับเพิ่มขึ้นได้อีกเล็กน้อย แต่สำหรับนักลงทุนสามารถลงทุนในพันธบัตรชดเชยเงินเฟ้อที่จะทำให้ได้รับผลตอบแทนที่อิงกับเงินเฟ้อที่ปรับเพิ่มขึ้น
พร้อมกันนี้ วันที่ 8-18 ก.ค. บลจ.กรุงไทย จะเปิดจำหน่ายกองทุนเปิดกรุงไทยพันธบัตรรัฐบาลชดเชยเงินเฟ้อ อายุ 10 ปี มีนโยบายลงทุนในพันธบัตรอ้างอิงอัตราเงินเฟ้อ โดยคาดว่าผู้ลงทุนจะได้รับผลตอบแทนจากผลตอบแทนของพันธบัตรรัฐบาลชดเชยเงินเฟ้อ ประมาณ 1.20% ต่อปี บวกกับอัตราเงินเฟ้อในแต่ละปี m